Diari Oficial de la Generalitat Valenciana


Sumari del DOGV 5724, del 14-03-2008 (2008/3259)

ORDE de 27 de febrer de 2008, de la Conselleria de Sanitat, de modificació de l'Orde de la Conselleria de Sanitat, de 27 de maig de 2004, per la qual es regula el procediment per a la cobertura temporal de places del personal al qual s'aplica el Decret 71/1989, de 15 de maig, del Consell de la Generalitat, sobre regulació dels òrgans de gestió de personal de la Conselleria de Sanitat i òrgans dependents.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2008/02/27/(1)/dof/vci/html**

### Dades del document

Número de DOGV
:   5724

Data del DOGV
:   14-03-2008

Secció del DOGV
:   I. DISPOSICIONS GENERALS

Número del document
:   2008/3259


Data del document
:   27-02-2008

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * professió sanitària
    * professió paramèdica
    * administració del personal
    * metge
    * legislació
    * treball temporal
    * personal sanitari

ORDE de 27 de febrer de 2008, de la Conselleria de Sanitat, de modificació de l'Orde de la Conselleria de Sanitat, de 27 de maig de 2004, per la qual es regula el procediment per a la cobertura temporal de places del personal al qual s'aplica el Decret 71/1989, de 15 de maig, del Consell de la Generalitat, sobre regulació dels òrgans de gestió de personal de la Conselleria de Sanitat i òrgans dependents. [2008/3259]  
L'Orde de la conselleria de Sanitat, de 27 de maig de 2004 (DOCV núm. 4.779, de 21 de juny) regula el procediment per a la cobertura temporal de places del personal al qual s'aplica el Decret 71/1989, de 15 de maig, del Consell de la Generalitat.  
En l'article 8 de la norma es regula la situació en les llistes d'ocupació de no disponible per penalització com a conseqüència de la renúncia dels candidats inscrits en les llistes d'ocupació a nomenaments en institucions sanitàries. La gestió de les llistes, des de la seua entrada en vigor, fa palesa la necessitat de modificar parcialment les condicions de la dita situació a fi de garantir l'agilitat en la selecció de candidats per a les ofertes d'ocupació temporal generades per les institucions sanitàries.   
Amb eixe fi, es va aprovar l'Orde d'1 de setembre de 2006, de la conselleria de Sanitat. No obstant això, esta orde va ser declarada nul·la per la Sentència de 9 de novembre de 2007 de la Sala Contenciosa Administrativa del Tribunal Superior de Justícia de la Comunitat Valenciana. No obstant això, i tenint en compte que la declaració de nul·litat es fonamenta exclusivament en defectes formals en la tramitació de l'orde, cal esmenar els defectes esmentats. Amb eixa finalitat es dicta la present orde, el contingut de la qual reproduïx el de la norma declarada nul·la.   
Per tot això, d'acord amb l'article 37 de la Llei 5/1983, de 30 de desembre, del Consell, i les competències atribuïdes pel Decret 120/2007, de 27 de juliol, del Consell, pel qual s'aprova el Reglament Orgànic i Funcional de la conselleria de Sanitat, i pel Decret 8/2004, de 3 de setembre, del president de la Generalitat, pel qual s'assignen competències a la Presidència de la Generalitat i a les conselleries amb competències executives, prèvia negociació en la Mesa Sectorial de Sanitat, i conforme amb el Consell Jurídic Consultiu de la Comunitat Valenciana,  
ORDENE  
Article únic  
Modificació de l'article 8.6 de l'Orde de la conselleria de Sanitat, de 27 de maig de 2004.  
L'article 8.6 queda redactat com seguix:  
8.6. No disponible per penalització  
8.6.1. Penalitzacions: el personal que, després d'haver sigut avisat d'un nomenament, amb constància de la seua recepció per l'interessat, no comparega en el termini concedit per a formalitzar-lo, o renuncie al nomenanment sense concórrer cap de les causes justificatives, romandrà tres mesos en esta situació la primera vegada en què es produïsca, sis mesos en la segona, i un any a partir de la tercera vegada. Perquè tinga els efectes anteriors, les renúncies hauran de ser consecutives. En esta situació no se li podrà oferir cap nomenament, excepte situacions excepcionals en què s'esgoten íntegrament les llistes. Per a este supòsit, el temps mínim de permanència en la situació de no disponible per penalització serà d'un mes.   
Quan es produïsca eixa situació, se li comunicarà per escrit a l'interessat, a fi que al·legue el que crega oportú en defensa dels seus interessos, amb l'advertiment que si no justifica documentalment i fefaentment els motius pels quals no ha formalitzat el nomenament, en el termini de deu dies hàbils des de la recepció de la notificació, la situació passarà a ser definitiva i inamovible fins a finalitzar els terminis establits en el paràgraf anterior.  
Idèntic règim s'aplica al personal que renuncie a continuar prestant servicis per raó de nomenament ja formalitzat.  
8.6.2. Causes justificatives: no s'incorrerà en situació de no disponible per penalització en els supòsits de permís per maternitat, paternitat i adopció, el compliment d'un deure públic inexcusable, en cas de risc durant l'embaràs i la resta de supòsits previstos en la Llei 39/1999, de 5 de novembre, de conciliació de la vida familiar i laboral.  
Igualment, es consideraran justificades les renúncies a nomenaments en els casos d'incapacitat laboral per malaltia prou acreditada a criteri de la comissió sectorial de seguiment corresponent.  
Quan s'extingisca la causa justificativa, el candidat ha de comunicar-ho a la comissió sectorial, i passarà a la situació de disponible als 15 dies de la comunicació.  
DISPOSICIÓ FINAL  
La present orde entrarà en vigor l'endemà de la publicació en el Diari Oficial de la Comunitat Valenciana.  
València, 27 de febrer de 2008  
El conseller de Sanitat,  
MANUEL CERVERA TAULET


Còpia Permalink ELI